Document ID: 32012D0806

KOMISSION TÄYTÄNTÖÖNPANOPÄÄTÖS,
annettu 17 päivänä joulukuuta 2012,
päätöksen 2007/767/EY muuttamisesta neuvoston päätöksessä 2001/822/EY säädetyistä tiettyjä Falklandinsaarilta tuotavia kalastustuotteita koskevista alkuperäsäännöistä myönnetyn poikkeuksen osalta
(tiedoksiannettu numerolla C(2012) 9408)
(2012/806/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon merentakaisten maiden ja alueiden assosiaatiosta Euroopan yhteisöön (”päätös merentakaisten alueiden assosiaatiosta”) 27 päivänä marraskuuta 2001 tehdyn neuvoston päätöksen 2001/822/EY (1) ja erityisesti sen liitteessä III olevan 37 artiklan,
sekä katsoo seuraavaa:
(1)
Komissio teki 15 päivänä marraskuuta 2007 päätöksen 2007/767/EY alkuperätuotteen käsitteen määritelmästä poikkeamisesta CN-koodin 0303 jäädytetyn kalan eri lajeja, CN-koodin 0304 jäädytettyjen kalafileiden eri lajeja sekä CN-koodin 0307 jäädytettyä Loligo-kalmaria ja Illex-kalmaria koskevan Falklandinsaarten erityistilanteen huomioon ottamiseksi (2). Poikkeuksen voimassaolo päättyi 30 päivänä marraskuuta 2012.
(2)
Falklandinsaaret pyysi 12 päivänä lokakuuta 2012 uutta poikkeusta päätöksen 2001/822/EY liitteessä III vahvistetuista alkuperäsäännöistä 1 päivästä joulukuuta 2012 alkaen merentakaisten alueiden assosiaatiota koskevan uuden päätöksen hyväksymiseen asti. Tämä pyyntö koskee yhteensä 8 750 tonnia CN-koodin 0303 jäädytettyä kalaa, 1 683 tonnia CN-koodin 0304 jäädytettyjä kalafileitä, 29 400 tonnia CN-koodin 0307 jäädytettyä Loligo-kalmaria ja 15 500 tonnia CN-koodin 0307 jäädytettyä Illex-kalmaria.
(3)
Falklandin saaret ovat perustelleet pyyntöään sillä, että saarten työvoiman rajallisuus ja ammattitaidon puuttuminen rajoittavat mahdollisuuksia saada aluksille miehistöä Falklandinsaarilta. Se, että merentakaisista maista, merentakaisilta alueilta, yhteisöstä tai AKT-valtioista tulevalla miehistöllä ei tällä hetkellä ole kaikkea vaadittavaa erityistä kalastusasiantuntemusta, johtuu ennen kaikkea Falklandinsaarten erityisestä maantieteellisestä sijainnista.
(4)
CN-koodien 0303 ja 0304 tuotteille, CN-koodin 0307 49 35 Loligo-kalmarille ja CN-koodin 0307 99 11 Illex-kalmarille olisi myönnettävä poikkeus päätöksen 2001/822/EY liitteessä III vahvistetuista alkuperäsäännöistä. Poikkeusta voidaan perustella mainitun liitteen 37 artiklan 1 kohdalla erityisesti olemassa olevan paikallisen elinkeinon kehittämisen osalta.
(5)
On tarpeen varmistaa tuonnin jatkuvuus Falklandinsaarilta unioniin. Sen vuoksi päätöksen 2007/767/EY voimassaoloa olisi jatkettava 1 päivästä joulukuuta 2012 uuden merentakaisten alueiden assosiaatiota koskevan päätöksen hyväksymiseen, jonka oletetaan tapahtuvan 1 päivänä tammikuuta 2014.
(6)
Sen vuoksi päätöstä 2007/767/EY olisi muutettava.
(7)
Tässä päätöksessä säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätös 2007/767/EY seuraavasti:
1)
Korvataan 2 artiklan ensimmäinen kohta seuraavasti:
”Edellä 1 artiklassa säädettyä poikkeusta sovelletaan alusten tai tehdasalusten mereltä pyytämään kalaan ja tämän päätöksen liitteessä vahvistettuihin vuotuisiin määriin, jotka tuodaan Falklandinsaarilta yhteisöön 1 päivän joulukuuta 2007 ja 30 päivän marraskuuta 2013 välisenä aikana.”
2)
Korvataan 6 artikla seuraavasti:
”6 artikla
Tätä päätöstä sovelletaan 1 päivästä joulukuuta 200731 päivään joulukuuta 2013.”
3)
Korvataan liite tämän päätöksen liitteellä I.
2 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä joulukuuta 2012.

Labels: 17
3
6
18
15